b'\n_START_ARTICLE_\nIsabel Briggs Myers\n_START_SECTION_\nFeina\n_START_PARAGRAPH_\nIsabel Briggs Myers fou, juntament amb la seva mare, la creadora de la teoria psicom\xc3\xa8trica Myers Briggs Type Indicator (MBTI). L\'any 1962, el Servei d\'An\xc3\xa0lisi Educacional dels Estats Units public\xc3\xa0 la teoria MBTI nom\xc3\xa9s per prop\xc3\xb2sits de recerca. Els anys 1975, 1977 i 1979 es van dur a terme tres confer\xc3\xa8ncies a la Universitat de Florida, a la Universitat Estatal de Michigan i a Filad\xc3\xa8lfia respectivament. L\'any 1975, la revista Consulting Psychologists Press, Inc. public\xc3\xa0 el MBTI com a eina per ajudar persones._NEWLINE_Ja al segle XXI, m\xc3\xa9s de dos milions de persones cada any han fet el test que proposa la teoria MBTI i ha estat tradu\xc3\xaft a m\xc3\xa9s de 16 lleng\xc3\xbces diferents.\n_START_SECTION_\nFicci\xc3\xb3\n_START_PARAGRAPH_\nLa novel\xc2\xb7la de ficci\xc3\xb3 Murder Yet to Come, publicada l\'any 1929, guany\xc3\xa0 el Concurs Nacional de Literatura Polic\xc3\xadaca i Misteri dels EUA d\'aquell mateix any. En aquesta obra, Isabel Briggs Myers posa en acci\xc3\xb3 les seves idees sobre els tipus psicol\xc3\xb2gics i el comportament hum\xc3\xa0 per crear una hist\xc3\xb2ria d\'assassinats i misteri. La segona obra de ficci\xc3\xb3 de Briggs Myers, Give Me Death, publicada l\'any 1934, repr\xc3\xa8n els mateixos detectius de Murder Yet to Come per\xc3\xb2 amb unes descripcions psicol\xc3\xb2giques m\xc3\xa9s profundes.\n_START_SECTION_\nCAPT\n_START_PARAGRAPH_\nL\'any 1975, Isabel Briggs Myers va co-fundar el Centre d\'Aplicaci\xc3\xb3 de Tipus Psicol\xc3\xb2gics amb Mary McCaulley. El CAPT \xc3\xa9s una organitzaci\xc3\xb3 sense \xc3\xa0nima de lucre que mant\xc3\xa9 la recerca i aplicaci\xc3\xb3 del MBTI. A m\xc3\xa9s, tamb\xc3\xa9 existeix per protegir i promoure la ideologia de Briggs Myers. La seu oficial \xc3\xa9s a Gainesville, Florida i el seu lema \xc3\xa9s "Acollint la comprensi\xc3\xb3 humana a trav\xc3\xa9s de la formaci\xc3\xb3, la publicaci\xc3\xb3 i la recerca" (Fostering human understanding through training, publishing, and research).\n_START_SECTION_\nPremis Memorials de Recerca\n_START_PARAGRAPH_\nEls Premis Memorial Isabel Briggs Myers existeixen per recon\xc3\xa8ixer la recerca psicol\xc3\xb2gica i tamb\xc3\xa9 en l\'\xc3\xa0mbit MBTI. Consisteixen en 2000$ atorgats a un m\xc3\xa0xim de dues persones que s\xc3\xb3n recompensades pels seus aven\xc3\xa7os en el coneixement psicol\xc3\xb2gic i per seguir investigant en aquest mateix camp.'